“Provincia Los Andes" ukan 19 Jach’a Tantachäwipa
Anat phaxsin 15 ur saraqatruw jach’a tantachäwix khaysa Callamarca uksan apasiwayäna. Uka tantachäwix “Ejecutivo Provincial” uk ajlliñatakïnwa. Ukatakix niya taqi chaqat jilïr irpirinakax awtut awtut purjapxäna. Chachanakax wayrur punchuni, chikutis jaquntat ukjamapxänwa, warminakax niya ukapachparakikipxänwa.  

Tunka chikataniruw jach’a tantachäwix qalltäna. Niyak qalltatat kunjamatï ajllïwix lurt’asiñapakï ukjamarjamaw sartayatäna: nayraqatax ‘Policía Originaria’ ukaw niya sapawjat utt’asïna, ukjarux ‘presidio’ uk ajllipxäna. Jayp’utuqiruw ‘Ejecutivo’ satakis juparux ajllisipkäna.  Atipt’ir jilatax Comunidad Huancané, Central Carwisa, Municipio de Batallas uksatänwa. Suti phuqhatapax Chui Cruz Choquehuanca satänwa. Pä mar apnaqañapatakiw juparux uñkatapxarakïna.

Qalltat tukuyañkamax aymaratkamak wakichäw sarayirinakax arst’apxäna, janiw kastillanut arsur ist’añ munapkänti. Kunapachatï maynix jan arusat arskän ukjax mäkiw ukankir jilat kullakanakax ‘aymarat arspan’ sas sapxäna. Ukaw wali kusäna. Patan jakasir jilanak kullakanakax amuytatatasipkasmachiwa.

Niyak tukutatx juk’at juk’at yaqha chaqat jutir jilatanak kullakanax jakäwinakapar kut’xañ qalltxapxäna. Awtunakax walipinïnwa.